A Fahotana ao am-piangonana:
· Fahotana ekena 
· Nisy “fijangajangana... izay tsy hita akory na dia eo amin’ny jentilisa aza” tao amin’ny fiangonana tao Korinto (1 Korintiana 5:1).
· Tena mamohehatra tokoa ny fisian’ny firaisana ara-nofo atao amin'ny olom-pady tao amin’ny fiangonana. Vao mainka niharatsy anefa ny toe-javatra, satria tsy mba kiriko ny amin'izany ny mambra, fa vao maika aza nirehareha kosa tamin’ny fandeferany izany fahotana izany (1 Korintiana 5:2).
· Avy amin'ny Jentilisa ny ankamaroan’ny mambra tao amin’ny fiangonana. Ny feon’ny fieritreretany ihany dia efa milaza fa tsy tokony handefitra amin'ny firaisana mamoafady izy ireo. Ary, nanamafy izany hevitra izany ny fahalalany ny Soratra Masina (Levitikosy 18:8).
· Raha fantany mazava ary fa fahotana izany firaisana izany... nahoana izy ireo no nirehareha tamin’izany (1 Korintiana 5:6)? Nanana fahefana manoka tamin’ny fiangonana ve ilay fianakaviana voakasik’izany? Sa nirehareha izy ireo fa fiangonana mandefitra amin’ny mpanota? …?
· Famongorana ny fahotana 
· Efa “fantatry ny fiarahamonina” ity firaisana ara-nofo amin'olom-pady ity (1 Korintiana 5:1), ka tsy maintsy andraisana fepetra maika mba tsy hanimba ny lazan’ny fiangonana. Inona no fepetra tokony horaisina?
(1) Manao fitsarana izay hamaritra na tsia ny fahamelohan'ilay olona (1 Kor. 5:3).
(2) Aza mikambana amin’ny mpanota, na miara-mihinana aminy akory aza, raha mbola miziriziry ho anisan’ny fiangonana izy ka tsy mety miala amin’ny fahotany (1 Kor. 5:11).
(3) Mandroaka an’ilay mpanota sy manolotra azy “ho an’i Satana”, satria, tamin’ny alalan’ny fankamamiana izany fahotana izany, dia nisafidy an-tsitrapo ny hametraka ny tenany ho eo ambanin’ny ziogan’i Satana izy (1 Kor. 5:2b, 5a, 13b)
· Ny fitsipiky ny fiangonana (na inona na inona halehiben'ny fahotana) dia tsy maintsy fanavotana mandrakariva no tanjony. Tsy maintsy atao mazava tsara ny fahadisoan’ilay olona mba hahafantarany izany, hibebahany, ary "mba hamonjena ny fanahy amin'ny andron'i Jesosy Tompo".  (1 Korintiana 5:5).
· Fiatrehana ny olana anatiny 
· Rehefa avy nanazava ny fomba hamahana ny olana momba ny fahotana eo anivon'ny fiangonana i Paoly, dia nananatra azy ireo noho ny tsy fanarahana ny toromarika tokony narahina fa nitondra ny disadisa teo amin'ny samy mpino teo amin'ny fitsarana ivelan'ny fiangonana (1 Korintiana 6:1-6). Ary mihoatra noho izany no nataon'i Paoly ka nilaza mivantana ny fototry ny olana mihitsy izy.
(1) Tsy tokony hisy ady eo amin'ny mambra ny fiangonana (1 Kor. 6:7a) ary mazava ho azy fa tsy tokony hanao izay tsy marina na hanabaka ny mambra hafa (1 Kor. 6:8).
(2) Tokony ho vonona hamela izany fahadisoana izany ny rahalahy (1 Kor. 6:7b).
(3) Raha misy fifandirana eo amin'ny samy mambra, dia ny fiangonana no tsy maintsy mitsara na manelanelana azy ireo (1 Kor. 6:2).
· Raha tsy noho ny resaka heloka bevava (Romana 13:1-5), dia tokony hovahana ao anatin'ny fiangonana ihany ny olana anatiny ao aminy.
B Fisorohana ny fahotana ao am-piangonana 
· Tempolin'ny Fanahy Masina 
· Rehefa avy niresaka momba ny raharaham-pitsarana i Paoly, dia niverina tamin’ny lohahevitra fototra: ny fijangajangana eo anivon’ny fiangonana. Nahoana izy io no nisy?
· Antsoina ho amin’ny fahamasinana ny Kristiana (1 Korintiana 6:11), ary noho izany dia tokony tsy ahitana fahotana na dia iray aza. Nefa misy milaza fa, satria efa voavela ny helony, dia afaka manao izay tiany atao amin’ny vatany izy. Koa, izany no antony nanazavan’i Paoly fa “ny tena dia tsy ho an’ny fijangajangana.” (1 Korintiana 6:12-13).
· Ny antony: momba ny tenan’i Kristy ny tenantsika. Tsy afaka maka ny iray amin’ny tenan'i Kristy isika ka mampiray azy amin’ny fijangajangana na vehivavy janga (1 Kor. 6:15-18).
· Farany, mitarika antsika hisaintsaina momba ny raharaha lehibe iray izany: tempolin’ny Fanahy Masina ny tenantsika, ka noho izany dia tsy fananantsika, fa an’Andriamanitra (1 Korintiana 6:19). Novidin’Andriamanitra tamin’ny ra sarobidin’ny Zanany isika, mba hankalazantsika an’Andriamanitra amin’ny tenantsika sy ny fanahintsika (1 Korintiana 6:20).
· Firaisana ara-nofo ara-dalàna 
· Tamin’ny famaliana ny fanontaniana sasany napetraky ny fiangonana tao Korinto, dia manampy antsika hahatakatra ny fomba handosirana ny fijangajangana i Paoly (1 Kor. 7:1).
· Amin'ny ankapobeny: ny olona manambady no tokony hankafy firaisana ara-nofo ara-dalàna miaraka amin'ny vadiny; tsy tokony hanana firaisana ara-nofo ny mpitovo.
· Tsy tokony handà tsy hanao firaisana ny mpivady mba tsy hampirisika ny iray ho amin'ny fijangajanga (1 Kor. 7:3-5).
· Ny mpitovo manana fanomezam-pahasoavan’ny fifehezan-tena dia manana tombotsoa kokoa amin'ny fahafahana manompo an’Andriamanitra noho izy tsy voafetran’ny fiahiana ny ankohonany (1 Kor. 7:9).
